[pic] | EUROOPA ÜHENDUSTE KOMISJON |

Brüssel 21.12.2007

SEK(2007) 1727

KOMISJONI TALITUSTE TÖÖDOKUMENT Lisatud dokumendile: Nõukogu määrus, millega kohaldatakse üldiste tariifsete soodustuste kava ajavahemikus 2009–2011 MÕJU HINDAMISE KOKKUVÕTE {KOM(2007) 857 lõplik}{SEK(2007) 1726}

KOMMENTEERITUD KOKKUVÕTE

Käesolev mõjuhindamine käsitleb nõukogu 27. juuni 2005. aasta määruse (EÜ) nr 980/2005 (üldiste tariifsete soodustuste kava kohaldamise kohta) läbivaatamist. Üldise tariifsete soodustuste süsteem (GSP) on üks võtmeelemente, mis võimaldab abistada arengumaid vaesuse vastu võitlemisel, mis aitab neil saada uusi sissetulekuid rahvusvahelisest kaubandusest.

Nõukogu määrus (EÜ) nr 980/2005 üldiste tariifsete soodustuste kava kohaldamise kohta jõustus 1. jaanuaril 2006 ning aegub 31. detsembril 2008. Sellele järgneb uus GSP-määrus, tänu millele saab kava jätkuda.

Pärast ulatuslikku arutelu võttis komisjon 7. juulil 2004 vastu dokumendi „Komisjoni teatis nõukogule, Euroopa Parlamendile ja Euroopa majandus- ja sotsiaalkomiteele. Arengumaad, rahvusvaheline kaubandus ja säästev areng: ühenduse üldiste soodustuste süsteemi (GSP) roll aastatel 2006–2015“. Teatises määratleti ühenduse tariifsete soodustuste kava peamine eesmärk ja uued rakendusvahendid, mida kohaldatakse aastatel 2006–2015, et tagada selle kava suurem järjepidevus ja stabiilsus ning muuta ta seeläbi abisaajariikide jaoks atraktiivsemaks.

Mõjuhindamisega soovitakse näidata, et GSP esialgne põhieesmärk (s.o aidata kaasa vaesuse likvideerimisele ning edendada säästvat arengut ja häid valitsemistavasid arengumaades) on endiselt aktuaalne ning sellele toetutakse ka üldiste tariifsete soodustuste kava käsitleva nõukogu määruse eelnõu ettevalmistamisel ajavahemikuks 2009–2011. Lisaks antakse selles dokumendis hinnang erinevatele üldiste tariifsete soodustuste kava rakendusvahenditele, mida on kirjeldatud komisjoni 2004. aasta juunikuu teatises ja mis inkorporeeriti esimest korda ka GSP-d käsitlevasse määrusesse (EÜ) nr 980/2005. Nende vahenditega sooviti saavutada GSP eesmärk ning need võeti kasutusele 1. jaanuaril 2006. Hinnang esimesele aastale, mil neid rakendati, näitab, et eri vahendid on hakanud mõjuma ning aitavad kaasa seatud eesmärgi saavutamisele, kuid rakendamise lühike aeg ei võimalda veel teha lõplikke järeldusi ja seega ei ole praegu põhjendatud kava täiendav muutmine.

Arvestades, et GSP üldine eesmärk on endiselt aktuaalne ja teatises kirjeldatud rakendussätted aastateks 2006–2015 on jätkuvalt siduvad, on uue GSP-d käsitleva määruse näol tegemist pelgalt praegu kohaldatava kava tehnilise läbivaatamisega ilma selle sätteid muutmata.

Seega jääb üldiste tariifsete soodustuste kava ajavahemikus 2009–2011 oma olemuselt samaks. Tehtavad kohandused tulenevad kava tavapärasest rakendamisest; muu hulgas vaadatakse üle astmestamissüsteem ning hinnatakse riikide vastavust kava ja selle alajaotiste tingimustele. Kohandamisel keskendutakse GSP määruse sõnastuse rutiinsele ajakohastamisele.

Selline lähenemine GSP määruse läbivaatamisele muudab kava stabiilsemaks ja prognoositavamaks, nagu kava kasutajad seda on soovinud ning nagu kirjeldati komisjoni 2004. aasta teatises. Ühtlasi pakuks see ettevõtjatele paremat juurdepääsu kavale, tagaks kauplemistingimuste prognoositavuse ja hõlbustaks kava haldamist. Selline tegevus on kasulik nii soodustatud riikidele ja ettevõtjatele kui ka haldusasutustele. Eesmärk on integreerida soodustatud riigid maailma kaubandussüsteemi. Et see õnnestuks, vajavad nad stabiilset ja prognoositavat kaubandus- ja investeerimiskorda.

Käesolev mõjuhindamine on koostatud kooskõlas 15. juuni 2005. aasta mõjuhindamise suunistes (jaotis nr 5) ettenähtud proportsionaalse analüüsi põhimõttega, mille kohaselt tuleb kehtivate Euroopa Liidu õigusaktide läbivaatamisel kasutada proportsionaalset analüüsi. Seega ongi käesoleva mõjuhindamise põhieesmärk näidata, nagu kirjeldatud mõjuhindamise suuniste jaotises nr 5, et 2004. aasta juulikuu teatises sätestatud kehtiva GSP süsteemi eesmärk ja selle rakendusvahendid on endiselt põhjendatud.